D ô v o d o v á  s p r á v a

A. Všeobecná časť

I.

Navrhovaný zákon vykonáva nariadenie Rady (EHS) č. 3821/85 z 20. decembra 1985 o záznamovom zariadení, ktoré bolo už deväťkrát novelizované, z toho sedemkrát boli zmenené prílohy nariadenia upravujúce technickú stránku schvaľovania a používania záznamového zariadenia a záznamových listov a vydávania, evidencie a kontroly pamäťových kariet. Účelom týchto noviel prílohy smernice bolo postupne prispôsobovať technickému pokroku záznamové zariadenia a záznamové listy k nemu a zdokonaľovať režim vydávania, správy a evidencie pamäťových kariet.
Predmetom vykonania nariadenia je ustanoviť kompetencie slovenských orgánov a ustanoviť sankcie za porušenie nariadenia a navrhovaného zákona. Bez navrhovaného zákona nie je možné nariadenie vykonať a uviesť do praktického života v cestnej doprave na Slovensku. 

II.

Záznamové zariadenia (tzv. tachografy) sa aj v súčasnosti bežne používajú v autobusovej doprave a v nákladnej cestnej doprave na Slovensku. Používanie analógových i digitálnych záznamových zariadení však nie je v režime nariadenia Rady (EHS) č. 3821/85, hoci toto nariadenie priamo platí na Slovensku odo dňa vstupu Slovenska do Európskych spoločenstiev. Chýba totiž slovenská právna úprava 
- ES schvaľovania typu záznamových zariadení a záznamových listov, 
- náplne činnosti dielní a montérov, 
- režim vydávania, správy a kontroly kariet vrátane centrálneho registra a 
- skutkových podstát sankcií a ich ukladania.

II.

Navrhovaný zákon je v súlade s Ústavou Slovenskej republiky a s medzinárodnými záväzkami Slovenskej republiky. Navrhovaný zákon vykonáva právny akt Európskych spoločenstiev.

III.
Doložka
finančných, ekonomických, environmentálnych vplyvov a vplyvov
na zamestnanosť

A. Odhad dopadov na verejné financie

Navrhovaný zákon vyvolá nový nárok na štátny rozpočet, pretože nárast kompetencií Ministerstva dopravy, pôšt a telekomunikácií SR (ďalej len „ministerstvo“) podľa navrhovaného zákona vyžaduje úpravu plánu práce zvýšením počtu o 1,5 zamestnanca v štátnej službe. 
Určité náklady vzniknú Policajnému zboru a Národnému inšpektorátu práce v súvislosti s nákupom kontrolných kariet pri používaní digitálnych záznamových zariadení, ktoré sú vzhľadom na predpokladaný počet kariet (100 ks) zanedbateľné (asi 200 000 Sk ročne) a budú zabezpečené v rámci schválených limitov výdavkov rozpočtových kapitol oboch rezortov na tento rozpočtový rok a ďalšie roky.
Finančné náklady vyplývajú priamo z nariadenia Rady (EHS) č. 3821/85, ktoré podľa Zmluvy o Európskej únii má všeobecnú platnosť, je záväzné ako celok vo všetkých častiach a priamo použiteľné vo všetkých členských štátoch. Na základe nariadenia sú členské štáty povinné pripraviť funkčný systém vydávania kariet, ktorý bude plne kompatibilný so štruktúrami ostatných členských štátov. Členské štáty sú ďalej povinné zabezpečiť ochranu pri prenose a úschove osobných údajov, v tejto súvislosti určiť národnú certifikačnú inštitúciu, ktorej najdôležitejšia úloha spočíva v tvorbe kryptologických certifikátov ako predpoklad na komunikáciu medzi pamäťovým zariadením a kontrolným zariadením a v spolupráci s európskym šifrovacím strediskom (JRC) so sídlom v Ispra (Taliansko). V podmienkach Slovenska bude tieto úlohy plniť ministerstvo.
V záujme zabezpečia činností súvisiacich hlavne s dodaním, personalizáciou a distribúciou čipových kariet do digitálnych tachografov a služby súvisiace s prevádzkou celého systému ministerstvo poverí vo výberovom konaní právnickú osobu. Preto ministerstvo na základe tejto skutočnosti uskutočnilo rokovacie konanie so zverejnením podľa zákona Národnej rady SR č. 523/2003 Z. z. o verejnom obstarávaní a o zmene zákona č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov. 
Ministerstvo s úspešným uchádzačom  výberového konania  konzorciom Tempest (tvorí ho Tempest, s.r.o., Viasec, s.r.o., a K+K, a.s.) uzatvorilo zmluvu o poskytnutí služby a  poverilo tento subjekt výkonom činností súvisiacich s kartami. Náklady na vybudovanie a prevádzku systému na obdobie štyroch rokov sa predpokladajú vo výške   99.995.700 SK. 
V roku 2005 bolo z rozpočtovej kapitoly ministerstva uhradená suma vo výške 19.992.000 SK. 
Finančné prostriedky vo výške 80.003.700 SK budú uhradené zo schváleného limitu výdavkov rozpočtovej kapitoly ministerstva na rok 2006.
Navrhovaný zákon nebude mať dopad na rozpočty samosprávnych krajov ani na rozpočty obcí, pretože problematika upravená navrhovaným zákonom sa netýka ich postavenia a nevyplývajú im z neho nijaké oprávnenia ani povinnosti.

      B. Odhad dopadov na obyvateľstvo, hospodárenie podnikateľskej sféry a iných právnických osôb

Zákon nebude mať priame dopady na obyvateľstvo. 
Povinnosti dopravcov, ktorí vykonávajú autobusovú dopravu a nákladnú cestnú dopravu, nevyplývajú z navrhovaného zákona, ale priamo z vykonávaného nariadenia Rady (EHS). Dopravcom vznikajú vyššie náklady z povinnosti používať na vedenie autobusov a nákladných vozidiel len vodičov s platnou kartou vodiča, používať v autobusoch a nákladných vozidlách len záznamové zariadenia schváleného typu (čo väčšina dopravcov  už teraz spĺňa), vydávať k záznamovému zariadeniu záznamové listy alebo papierové kotúče na zaznamenávanie údajov a dávať záznamové zariadenie pravidelne prehliadať do autorizovanej dielne. V súvislosti s digitálnymi tachografmi sa cena  karty vodiča, podnikovej karty a kontrolnej karty predpokladá vo výške 1938 Sk/kus. Cena dielenskej karty je 1970 Sk/kus. Cena karty zahŕňa náklady na kartu, náklady na kľúč (šifru), personalizáciu, poštovné a pri dielenskej karte je to navyše cena  za PIN.
V súvislosti s digitálnymi tachografmi dopravcovia sú povinný vykonávať sťahovanie údajov z digitálnych tachografov, úschovu a vyhodnocovanie údajov. Na tento účel si budú musieť obstarať potrebné technické vybavenie (zariadenie na sťahovanie a softvér k nemu). Náklady na takéto technické vybavenie sa odhadujú na cca 25 000  Sk.
Zvýšené náklady vzniknú v súvislosti so zavedením digitálnych záznamových zariadení aj pre prevádzkovateľov autorizovaných dielní, ktoré musia utvoriť podmienky najmä na zabezpečenie ochrany údajov pri pravidelných prehliadkach.

      C. Odhad dopadov na životné prostredie

Zákon nebude mať priame dopady na životné prostredie.

      D. Odhad dopadov na zamestnanosť

       Povinnosť dopravcov používať v autobusoch a nákladných vozidlách len záznamové zariadenia schváleného typu, vydávať k záznamovému zariadeniu záznamové listy alebo papierové kotúče na zaznamenávanie údajov a dávať záznamové zariadenie pravidelne prehliadať do autorizovanej dielne vyplývala aj do vstupu Slovenskej republiky do Európskej únie z Európskej dohody o práci osádok vozidiel v medzinárodnej cestnej doprave (AETR) a zo zákona č. 121/2004 Z. z. o pracovnom čase a dobe odpočinku v doprave a o zmene a doplnení niektorých zákonov (§ 7 a 8 a § 11 a 12 a prílohy č. 1 až 3). 
      Najzávažnejšia zmena v práci vodičov autobusov a nákladných vozidlách nastane v súvislosti so zavedením digitálnych záznamových zariadení, ktorými musia byť vybavené nové vozidlá. Tým, že zavedenie týchto zariadení sleduje zabezpečenie účinnej kontroly dodržiavania doby jazdy a odpočinku vodičov motorových vozidiel v premávke na pozemných komunikáciách s cieľom zosúladiť podmienky hospodárskej súťaže v odvetví cestnej dopravy, zlepšiť pracovné podmienky vodičov a zvýšiť bezpečnosť cestnej premávky zamedzím zneužitia a manipulácie so záznamovým zariadením, môže mať tento zákon pozitívny dopad na zamestnanosť (potreba väčšieho počtu vodičov).
     Nárast počtu montérov môže nastať aj u prevádzkovateľov  dielní, ktoré budú zabezpečovať montáž a pravidelné prehliadky digitálnych záznamových zariadení.

IV.
Doložka zlučiteľnosti
právneho predpisu s právom Európskych spoločenstiev a právom Európskej únie

1. Navrhovateľ právneho predpisu: vláda Slovenskej republiky.

2. Názov právneho predpisu: Zákon o záznamovom zariadení v cestnej doprave.

3.  Problematika návrhu právneho predpisu v práve Európskych spoločenstiev:

 a) je upravená v primárnom práve -  v čl. 75 Zmluvy o založení Európskych spoločenstiev a v článku 20 Aktu o podmienkach pristúpenia a jeho prílohe II, kapitole 8 Dopravná politika, bode C Cestná doprava, 

 b) je upravená v sekundárnom práve - v nariadení Rady (EHS) č. 3821/85 z 20. decembra 1985 o záznamovom zariadení v cestnej doprave v znení nariadení č. 3314/90, č. 3572/90, č. 3688/92, č. 2479/95, č. 1056/97, č. 2135/98, č. 1360/2002, č. 1882/2003 a č. 432/2004,

c) nie je obsiahnutá v judikatúre Súdneho dvora Európskych spoločenstiev alebo Súdu prvého stupňa Európskych spoločenstiev.

4. Záväzky Slovenskej republiky vo vzťahu k Európskym spoločenstvám a Európskej únii:
a) z Aktu o podmienkach pristúpenia k Zmluve o pristúpení Slovenskej republiky k Európskej únii vyplýva záväzok z článku 20 prílohy II, kapitoly 8 Dopravná politika, bodu C Cestná doprava. 
b) z Aktu o podmienkach pristúpenia pripojenom k Zmluve o pristúpení Slovenskej republiky k Európskej únii nevyplývajú prechodné obdobia,
c) lehota na implementáciu nariadenia Rady (EHS) č. 3821/82 z 20. decembra 1985 pre Slovenskú republiku bol 1. máj 2004 
d) voči Slovenskej republike sa nevedie konanie o porušení Zmluvy o založení Európskych spoločenstiev,
e) základný obsah vykonávaného nariadenia Rady (EHS) Slovenská republika transponovala k 1. máju 2004 zákonom č. 121/2004 Z.z. o pracovnom čase a dobe odpočinku v doprave a o zmene a doplnení niektorých zákonov.

5. Stupeň zlučiteľnosti návrhu právneho predpisu s právom Európskych spoločenstiev a Európskej únie: Úplná

6. Gestor (spolupracujúce rezorty): Ministerstvo dopravy, pôšt a telekomunikácií Slovenskej republiky.

B. Osobitná časť

K § 1: ods.1 Predmet úpravy je vymedzený nariadením Rady (EHS) č. 3821/85 z 20. decembra 1985 o záznamovom zariadení v cestnej doprave. Navrhovaný zákon toto nariadenie len vykonáva v medziach, ktoré nariadenie Rady prenecháva na vnútroštátnu úroveň. 
V navrhovanom zákone sa používa terminológia vymedzená v tomto nariadení a v jeho novele (nariadení Rady č. 2135/98) a v nariadení Rady (EHS) č. 3820/85 z 20. decembra 1985, napr. „záznamové zariadenie“, „karta vodiča“, „kontrolná karta“, „cestná doprava“, „motorové vozidlo“, „vodič“, atď.  

K § 2: Ustanovenie v súlade s nariadením formuluje všeobecnú povinnosť dopravcov autobusovej dopravy a cestnej nákladnej dopravy používať na výkon prepráv cestujúcich a nákladu len motorové vozidlá (autobusy a nákladné autá kategórií M3 a N3), v ktorých je nainštalované záznamové zariadenie. Nariadenie však zároveň z tejto povinnosti priamo vyníma niektoré druhy prepráv a pri ďalších umožňuje, aby ich z tejto povinnosti vyňala vnútroštátna úprava (odsek 2).
Odseky 3 až 7 upravujú rozhodovanie o možných výnimkách, ktoré nariadenie pripúšťa. Procesnú úpravu (t.j., úpravu príslušnosti a konanie) prenecháva nariadenie na vnútroštátnu úpravu. Vzhľadom na povinnosť oznamovať Európskej komisii každú dočasne udelenú výnimku a na to, že má ísť len o výnimočné prípady (t.j., že celoštátne ich nebude veľa) navrhuje sa zveriť prvostupňové rozhodovanie na krajskú úroveň. Tým sa zabezpečí aj nevyhnutná jednota posudzovania návrhov a rozhodovania o nich. 
Vzhľadom na nevyhnutnú operatívnosť sa navrhuje toto rozhodovanie vyňať z režimu správneho konania podľa zákona č. 71/1967 Zb. o správnom konaní (správny poriadok).

K § 3: Ustanovenie obsahuje niektoré procesné pravidlá nevyhnutné na udeľovanie tzv. ES schválenia typu na záznamové zariadenie, záznamové listy a pamäťové karty. 
Záznamové zariadenia, záznamové listy alebo papierové kotúče k nim a pamäťové karty tvoria ucelený systém, ktorý je funkčný ako celok. Z tohto dôvodu nemožno použiť na ES schvaľovanie typu záznamových zariadení zákon č. 725/2004 Z.z. o podmienkach prevádzky vozidiel v premávke na pozemných komunikáciách, ktorý je určený na ES typové schvaľovanie len jednotlivých zariadení a komponentov, ale nie ucelených funkčných systémov.
Technickú stránku ES typového schvaľovania veľmi podrobne upravuje nariadenie (len príloha IB má 250 strán). Procesnú úpravu (t.j., úpravu príslušnosti a konanie) prenecháva nariadenie na vnútroštátnu úpravu. Vzhľadom na to, že aj ES schvaľovanie typu podľa zákona č. 725/2004 Z.z. je zverené ministerstvu, navrhuje sa, aby aj ES schvaľovanie typu bolo zverené ministerstvu (odseky 2 až 4). Tým sa zabezpečí aj nevyhnutná jednota posudzovania návrhov a rozhodovania o nich. Podľa § 1 zákona č. 71/1967 Zb. o správnom konaní (správny poriadok) bude rozhodovanie v režime správneho konania podľa tejto všeobecnej úpravy.
Odsek 5 preberá s upresnením požiadavku nariadenia, aby na ES schvaľovanie typu bolo k dispozícii kompletné záznamové zariadenie, pretože bez neho nemožno schvaľovať typy záznamových listov a pamäťových kariet, ktoré nie sú samostatne použiteľné.
Odsek 6 vymedzuje medze správnej úvahy správneho orgánu v rámci ES schvaľovania typu. Sleduje sa tým jednotnosť rozhodovania v rámci sústavy schvaľovacích orgánov členských štátov a aby sa nevytvárali možnosti, že žiadatelia budú podávať žiadosti len u určitých schvaľovacích orgánov.
Každé záznamové zariadenie musí umožňovať používať všetky štyri druhy pamäťových kariet (odsek 7). Nikto však nebude môcť mať vydanú viac ako jednu kartu (a to ani druhom,  ani počtom z rovnakého druhu), pretože každý druh slúži na iný účel a každá karta je vydaná na konkrétnu identifikovanú osobu.

K § 4: Nariadenie požaduje, aby inštaláciu záznamových zariadení do vozidiel a ich opravy vykonávali výlučne montéri v registrovaných dielňach. Samé podrobne upravuje technickú stránku fungovania záznamových zariadení, ale podmienky oprávnení montérov a registráciu dielní ponecháva na vnútroštátnu úpravu.
Odseky 1 a 2 upravujú odborné a morálne požiadavky na montérov. Požiadavka plného pracovného pomeru je požiadavkou nariadenia, a preto nebude možné využívať v registrovaných dielňach živnostníkov alebo osoby na dohodu o vykonaní práce alebo na zmluvu o dielo. 
Veľmi dôležitou požiadavkou je zaškolenie montéra u výrobcu, pretože každý montér a každá dielňa bude môcť vykonávať svoje činnosti len ku konkrétnemu schválenému záznamovému zariadeniu, ku ktorému výrobca dodá aj technológiu potrebnú na montáž a prístroje potrebné na meranie nastavovaných hodnôt.
Odsek 3 upravuje požiadavky na prevádzkovateľa registrovanej dielne. Potrebný doklad vydáva Úrad pre normalizáciu, metrológiu a skúšobníctvo SR podľa zákona č. 142/2000 Z.z. o metrológii. a bezpečnostnú značku vydáva výrobca záznamového zariadenia. Dielňa je pracovisko (prevádzkáreň) bez právnej subjektivity, Právnu subjektivitu má jej prevádzkovateľ, ktorým musí byť podnikateľ oprávnený na inštaláciu a opravy určených meradiel.
V odseku 3 sú uvedené základné povinnosti prevádzkovateľa autorizovanej dielne, ktoré bezprostredne súvisia s výkonom inštalácie a opráv záznamových zariadení. Týmto povinnostiam zodpovedajú skutkové podstaty sankcií, ako to požaduje od vnútroštátnej úpravy nariadenie.

K § 5: Periodické prehliadky záznamových zariadení sú ďalšou podstatnou činnosťou, ktorá vyplýva z nariadenia. Periodické prehliadky smie vykonávať len montér v autorizovanej dielni. Požiadavky na montérov a na autorizované dielne sú v niečom zhodné s požiadavkami na montérov a registrované dielne na inštaláciu a opravy záznamových zariadení a v niečom sú odlišné. 
Požiadavky na montérov sú v podstate rovnaké, ako pre montérov na inštaláciu a opravy záznamových zariadení. naviac je len požiadavka mať doklad o spôsobilosti na výkon overovania určených meradiel (odsek 1 písm. b), ktorý vydáva Úrad pre normalizáciu, metrológiu a skúšobníctvo SR podľa zákona č. 142/2000 Z.z. o metrológii. Jeho vydávanie neupravuje navrhovaný zákon.
Od autorizovanej dielne sa navyše požaduje, aby jej prevádzkovateľ nebol držiteľom podnikovej karty, t.j., že nesmie byť zároveň dopravcom; ostatné požiadavky sú zhodné, ako pre registrovanú dielňu na inštaláciu a opravu záznamových zariadení. 

K § 6: Ustanovenie upravuje používanie a náležitosti žiadosti na vydanie dielenskej karty. Dielenskú kartu bude vydávať ministerstvo, alebo ním poverená právnická osoba.
Ani nariadenie, ani navrhovaný zákon nevylučuje, aby ten istý montér v tej istej dielni bol oprávneným aj na inštaláciu a opravy záznamových zariadení, aj na ich periodické prehliadky. To je možné, ak montér i dielňa spĺňajú aj požiadavky § 4, aj požiadavky § 5.

K § 7: Odsek 1 parafrázuje nariadenie vo veci účelu karty vodiča a povinnosti mať ju pri sebe na účely cestnej kontroly.
Odseky 2 a 3 upravujú náležitosti žiadosti o vydanie karty vodiča, ako to požaduje nariadenie.

K § 8: Podniková karta sa vydáva dopravcovi, aby mohol kontrolovať vodičov a najmä funkčnosť záznamového zariadenia.
Odseky 2 a 3 upravujú náležitosti žiadosti o vydanie podnikovej karty. 

K § 9: Ustanovenie nadväzuje na nariadenia Rady (EHS) č. 3820 a 3821/85 v oblasti vykonávania kontrol záznamových zariadení, dopravcov a vodičov jednak v rámci cestných kontrol a jednak v technickej základni dopravcu (t.j., v garážach a v odstavných priestranstvách v areáloch dopravcov).
Cestnú kontrolu budú vykonávať kontrolné zložky ako doteraz – dopravná polícia a inšpektoráty práce, hoci každý z iného pohľadu v závislosti na zákonom vymedzených kompetenciách týchto orgánov.
Obsah kontrol ustanovujú tieto nariadenia a smernica Rady 88/599/EHS, ktorá už bola do slovenského práva prevzatá zákonom č. 121/2004 Z.z. Z tohto zákona sa preberajú ustanovenia týkajúce sa kontroly záznamových zariadení.
V odsekoch 4 a 5 sa na účely znemožnenia ďalšej jazdy vozidla s poruchou záznamového zariadenia preberá režim zadržania osvedčenia o evidencii. Zadržanie osvedčenia o evidencii je možné už podľa terajších predpisov. Tu sa pridáva len nový dôvod zadržania. Samotný proces a nakladanie so zadržaným osvedčením zostávajú zachované (§ 67 ods. 3 až 7 zákona Národnej rady Slovenskej republiky č. 315/1996 Z.z. o premávke na pozemných komunikáciách).

K § 10: Ustanovenie sa týka posledného druhu pamäťových kariet – kontrolnej karty. V odseku 2 sú ustanovené náležitosti žiadosti. Keďže pamäťové karty sú osobné kafrty, aj kontrolná karta musí byť vydaná na konkrétnu osobu.

K § 11: Ustanovenie sústreďuje všetky kompetencie ministerstva z navrhovaného zákona. V odseku 1 sú kompetencie ministerstva ako ústredného orgánu štátnej správy, ako správneho orgánu, ako registračného orgánu a ako notifikačného orgánu.
Ostatné odseky upravujú postup ministerstva pri výbere oprávnenej osoby, ktorá bude plniť úlohy ministerstva vo veciach týkajúcich sa vydávania, správy a evidencie pamäťových kariet. Takáto oprávnená osoba môže byť len jedna, pretože nariadenie počíta s centrálnym národným vydávaním, správou a evidenciou. Oprávnená osoba bude musieť byť napojená na informačný systém ministerstva elektronicky tzv.„on-line“. Bude musieť byť (vzhľadom na úlohy vyplývajúce z nariadenia) takto napojená aj na všetky obdobné autority vo všetkých členských štátoch Európskych spoločenstiev.

K §12: Centrálny register je jednou zo základných požiadaviek nariadenia na členské štáty. Navrhovaná úprava je v rámci vymedzenom nariadením, všetky ostatné povinnosti vyplývajú priamo z nariadenia.

K § 13: Kompetencie krajského úradu pre cestnú dopravu a pozemné komunikácie sa týkajú len dvoch kompetencií. 
Prvá v písmene a) nadväzuje na § 2 ods. 3 (udeľovanie výnimiek z prepráv) a druhá v písmenách b) a c) je jeho kompetencia ako orgánu štátneho odborného dozoru, ktorú vykonáva v areáloch technickej základne dopravcov.

K § 14: Ustanovenie vyjadruje obsah štátneho odborného dozoru a nadväznosť na zákonom upravené základné pravidlá kontroly v štátnej správe. 
Jednotlivé kontrolné oprávnenia zamestnancov a ostatných osôb vykonávajúcich štátny odborný dozor v areáloch technickej základne dopravcov vyplývajú z právnej úpravy kontroly v štátnej správe.

K § 15: Nariadenie výslovne vyžaduje od členských štátov upraviť sankcie za porušenie povinností vyplývajúcich z nariadenia a z vnútroštátnej právnej úpravy. 
V tomto paragrafe sú sankcie (správne delikty) za porušenie povinností oprávnenej osoby na úseku vydávania, správy a evidencie kariet, ďalej sankcie pre prevádzkovateľa dielne a sankcie pre dopravcu. 
Všetky skutkové podstaty reagujú na povinnosti vyplývajúce priamo z nariadenia a z navrhovaného zákona v medziach nariadenia. Je pravdepodobné, že postihované budú v rámci Európskej únie  porušenia rovnakých povinností. Skutkové podstaty pre dopravnú políciu sú v zákone o premávke na pozemných komunikáciách.

K § 16: Ustanovenie upravuje len postih vodičov a montérov, ako fyzických osôb, ktoré porušia povinnosti podľa nariadenia a navrhovaného zákona.

K § 17: Ustanovením sa upravuje, ktoré konania budú v režime správneho konania a ktoré nie (odseky 1 a 4).
V odsekoch 2 a 3 sa vykonáva § 47 ods. 7 a § 51 ods. 3 správneho poriadku. Ide o obdobnú situáciu, ako pri vydávaní iných preukazov a listín (vodičských preukazov, pasov, rybárskych lístkov, a pod.). Ak ministerstvo (resp. ním poverená oprávnená osoba) žiadosti o vydanie pamäťovej karty v plnom rozsahu vyhovie, pamäťovú kartu vydá žiadateľovi. 
Ak ministerstvo ako správny orgán zamietne žiadosť o vydanie pamäťovej karty, musí vydať písomné vyhotovenie rozhodnutia a oznámiť ho žiadateľovi (§ 51 ods. 1 správneho poriadku). Proti tomuto rozhodnutiu má žiadateľ možnosť podať rozklad, o ktorom sa rozhoduje podľa § 61 správneho poriadku.

K § 18 Navrhuje sa zrušiť duplicitné ustanovenia zákona č. 121/2004 Z. z., ktoré upravujú problematiku paralelne s nariadením Rady (EHS) č. 3821/85 a navrhovaným zákonom.

K § 19: Vzhľadom na predpokladanú dĺžku legislatívneho procesu je pravdepodobná účinnosť najskôr k 1. septembru 2006. Konkrétny dátum sa upraví po prerokovaní vo vláde.

K prílohám č. 1 až 3: Ide o vzory tlačív, ktoré budú vydávať dopravcom v autorizovaných dielňach.